Kollár, Boris, poslanec NR SR (2017-10-18):
Ďakujem velice pekne, pán predsedajúci. Áno, sme neštandardná strana a snažíme sa používať obyčajný zdravý sedliacky rozum. Takisto sme sa aj my pripojili a podpísali sme, aby vznikla alebo bola otvorená táto, táto schôdza parlamentu, aby sme sa mohli k tomuto aj vyjadriť, ale ja nebudem len nakladať, ja by som sa snažil to normálne uchopiť a povedať si, čo o tom si u nás myslíme. Pozrite sa, treba si povedať, áno, tá suma bola obrovská, ktorá mala byť vyplatená. Treba rovnako povedať, a ja tunák chcem poďakovať pani poslankyni Remišovej, chcem poďakovať všetkým novinárom, ktorí tieto informácie prinášali, priniesli, opozičným politikom, ktorí sa do tohto pustili a skutočne nedovolili tejto vláde vyplatiť 70 mil. alebo koľko, 64 mil. na nehoráznej provízii jednej advokátskej kancelárii. Dneska, keď poviem, že asi by to prešlo, asi by niekto za to dostal určite províziu, tak je to všetko veľmi, veľmi pravdepodobné, ale nevieme to dokázať a je to len v takej rovine, takej myslenia si, toto by asi mohlo byť. Ale poďme sa na to pozrieť reálne. Doktor Bžán zastupoval štát od roku 2007, neni to právnik, ktorý by to bol nejaká okresná liga, zobrali by sme ho z Nemšovej, ale je to človek, ktorý proste vedel takýto právny spor uchopiť a vyhrať ho. Chcem povedať jednu vec, som podnikateľ, tridsať rokov podnikám a už som mal kontakty s rôznymi právnickými kanceláriami. Už som robil aj s takou firmou, aká je Allen & Overy. Skutočne vám musím povedať, že tie odmeny sú astronomické pre tieto právne kancelárie a je to bežná prax. V Amerike je bežnou praxou, že keď niečo vysúdia, tak si vypýtajú 10, 20 %. Áno, aj toto je bežná prax. To chcem povedať, aby som sa vyjadril k tomu, že skutočne ako tunák hovoriť, že niečo je s nejakými zlými mravmi, no je to bežná prax. Áno, je to za čiarou, je to mimo misu preto, lebo náš priestor, naše platy atď., máme ešte ten socializmus geneticky, ešte niekde nám to tam behá v krvi alebo ja neviem čo, že si tuná predstavujeme, že všetci sme rovní a máme tunák mať 
2-tisíckorunový plat a takého horibilné sumy, sa nám panenky otáčajú. Ale v skutočnosti v celom reálnom svete je bežná prax 10, 20 %, že si z vymožených peňazí, alebo ušetrených, právnické kancelárie vymôžu. Ja osobne, keby som tam sedel v tom MH Manažmente, tak určite by som neurobil tender typu, že toho najlacnejšieho právnika, lebo ušetríme pre štát fantastické, dám najlacnejšieho právnika, ktorý dá 7 euro za hodinu a úspešne nám prehrá spor za 700 mil. Tak, vážení, to nie! To určite by som toto nepodpísal. A buďme realisti. Ja viem, že sme tu preto, aby sme mohli dokopať ten SMER a tú koalíciu, ale, bohužiaľ, toto mi proste nedá nepovedať. Ja osobne by som vybral toho najdrahšieho a najkvalitnejšieho právnika, keď viem, že proti mne stojí Allen & Overy. Dobre, poďme ďalej. Znížilo sa to na dnešných 17,6. Ja týmto chcem povedať ministrovi Žigovi, že kvitujem to, že okamžite alebo po nejakom časte, ale proste, že odvolal ten manažment, áno, to urobil veľmi správne a ja si myslím, že to bolo namieste, no a to mu slúži ku cti. Ďalej by som chcel povedať aj to, že dnes je tá suma znížená na 17,6 mil., a teraz si povedzme, opozícia, kolegovia, nepáči sa nám to, ani mne sa to nepáči, je to stále vysoká – koľko sa nám bude páčiť? Povedzte mi, koľko sa nám bude páčiť? Aby to bolo zadarmo? Tak to je blbosť. Bude sa nám páčiť, aby minister Žiga vypovedal tú zmluvu? No, napadnem ho prvý. Prvý ho napadnem, lebo potom nie sme právny štát, preboha živého! Jeden človek tuná zastupuje štát za 700 mil. dva roky a my si tunák budeme všetci ťapkať rukami, áno, vypovedajte zmluvu. No nie! Prvý by som naňho kričal. Ten právnik si zaslúži svoju odmenu. A teraz mi povedzte, kolegovia, koľko? Jeden milión, päť miliónov, dvanásť? Dvanásť je už veľa alebo málo? Koľko? Ja neviem. Ale určite je chvályhodné, že sa tá suma znížila aspoň na 17,6. Teraz by som chcel povedať, bola vyplatená 4,9 mil., odmena už bola vyplatená, to znamená, že právnik fakturoval cirka, alebo bude fakturovať okolo 12, 12,7 mil. Ale povedzme si aj B, aby sme neklamali tých ľudí, aby sme si povedali rovno, štát, ak arbitráž rozhodne, tak na trovách žiada 12 mil. a to dostane štát. To znamená, že keď na trovách dostane štát 12 mil., tak celá táto kauza nás stála 4,9 mil. A ja si myslím, že to je v poriadku. Nemôže nikto povedať, že 4,9 mil. pre právnika je nehorázna suma. A teraz si povedzme, čo sme týmto získali. A zase nikto ma nemôže narknúť z toho, že ja som nejaký chválič Fica, ja si myslím, že každý vie, že kde môžem, tam doňho kopnem, tam doňho vrazím, tam mu nejak nadám do zlodejov alebo do čoho, však všetci viete. Ale tunák musím povedať a z tohto miesta poďakovať Robertovi Ficovi, že zobral späť Gabčíkovo. Áno, Robert Fico, ja vám veľmi pekne ďakujem. (Potlesk.) A poviem vám prečo. Lebo už dva roky výnos z tejto elektrárne, z tohto Gabčíkova ide k nám do štátu a je to 70 mil. za dva roky a bude to ďalej pokračovať. Ďalšia vec je tá, že rovnako týmto získavame aj možnosť sa súdiť o 460 mil. ušlý zisk. Rozumiete ma? Ktorý proste môže bezdôvodné obohatenie, ktoré pýta teraz Vodohospodárska výstavba od Slovenských elektrární, to je ďalších 460 mil., ktoré môžu dôjsť do štátu. Ušetrili sme 700 mil., dneska by sme tunák ako také bledé smrtky sedeli a škrabali by sme sa, ako zaplatíme 700 mil., keby ten Bžán to prehral! Ale to nerobíme, my len tunák nakladáme, ale to je v poriadku. Ja som veľmi rád, že tunák pani kolegyňa Remišová poukázala na tú nehoráznu sumu, že ju treba znížiť. Znižuje sa. Som rád, že tunák sa povedalo, že by sa mala nastaviť, a toto je účel našej dnešnej otvorenej schôdze, aby sme si tunák jasne povedali, ako zamedziť tomu do budúcnosti, aby terajšia vládna koalícia nemohla takto ďalej pokračovať, nemohla to takto rozhadzovať, náhodou si to nevšimneme a vtedy to prejde a bude to stáť daňových poplatníkov nehorázne sumy. Ale som rád, že sa to otvorilo, a dúfam, že bude splnený prísľub ministerky spravodlivosti, že to obmedzí, aby bolo jasné, že do budúcna, aj keby niekto chcel, nemôže podpísať kontrakt s takouto vysokou sumou. Musím povedať, že týmto spôsobom štát ušetril 706 mil., 460 môžeme získať od Slovenských elektrární na ďalšom spore, ktorý si pýta Vodohospodárska výstavba. Skutočne musím takisto konštatovať, že doktor Bžán desať rokov robí pre štát a tú konzultáciu vykonáva od roku 2007, alebo majú s nimi zmluvy, buď to bol štát, elektrárne alebo Vodohospodárska výstavba. Aj vďaka jeho analýzam, myslím, že bol napadnutý, alebo bol urobený tento spor a odňatie tejto elektrárne a vláda sa tak rozhodla, že to získala. Ja som veľmi rád, že sme túto elektráreň získali. Skutočne sa tunák jedná o obrovské peniaze, ktoré ušetrí náš štát, ktoré bude mať v rozpočte. A ešte raz hovorím, tá elektráreň vyrobí okolo 35 mil. eur, ak sa nemýlim, ročne, ktoré ostávajú štátu. Takže ako nebuďme zase úplne proste s červeným súknom, všetko je zlé, zlé, zlé. Viete, ako treba si povedať, že pokiaľ by ten právnik získal iba 4,9 mil., ja si myslím, že je to v poriadku. Ale treba zamedziť tomu, aby sa to v budúcnosti nestalo, že si to náhodou kolegyňa nevšimne, že si to náhodou nevšimne nejaký novinár, no prejde 64 mil. O toto sa tunák dnes jedná. Cez to všetko si myslím, že je správne, že sme sa dostali späť k tej elektrárni. Tá privatizácia, viete, to bola kauza Gorila, to proste bola Dzurindova vláda, ktorá, si myslím, že veľmi špatne urobila, tam sú veľké podozrenia z korupcie a sú zo všetkého možného. Nevieme dostať dividendy, pokiaľ nebude skolaudovaná, skolaudované Mochovce. Viete, tam je toľko toho, že tuná by sa dalo nakladať ešte, ešte dva dni. Ale to nie je účelom tejto schôdze. Účelom tejto schôdze je zamedziť, aby sa niečo takého ďalej udialo. Zamedziť to nejakým zákonom, aby, aj keby chceli niektorí veľmi vychytralí politici to spraviť, aby to nešlo. A týmto chcem poďakovať kolegom z opozície, že mali tú chuť, mali tú energiu bojovať, že si to všimli a že proste to nenechali len tak. Lebo aj vďaka tomu sa tá odmena znížila a pevne verím, že ten štát to na konci dňa nebude stáť ani tých 17,6, ale keď nám arbitráž priklepne tých 12 mil., o ktoré sa teraz jedná, tak by to mohlo na konci dňa byť 4,9. Ja viem, že sa táto reč, moja reč nebude veľmi páčiť opozícii preto, lebo principiálne by som mal len kopať do toho SMER-u, ale ja to nebudem robiť preto, lebo chcem si zachovať naozaj nejakú integritu a nejaký zdravý rozum, aby som to proste posúdil úplne objektívne. Robím s tými právnickými kanceláriami a musím vám povedať, že ma už stáli strašné peniaze. Skutočne v zahraničí sa s vami nikto o tom nebude baviť, keď sa bavíme o Amerike, tak tam idú natvrdo, na percentá z vysúdeného alebo vymoženého, alebo ušetreného. Takže z tohto pohľadu je toto naše stanovisko. Podporili sme pani poslankyňu, kolegov z opozície, aby sa to otvorilo kvôli tomu, aby sme si tu jasne povedali, je správne rozhodnutie, že sa odvolal celý manažment, je správne to stlačiť. Ja budem veľmi rád, keď sa nám všetkým podarí ešte a keď sa nám podarí naozaj tie trovy znížiť, teda tie trovy vysúdiť tých 12 mil., lebo to by išlo na stranu štátu, tým pádom štát to má všetko za 4,9 mil. a toto, si myslím, že je úplne na poriadku, že to nemôže nikto napadnúť z nás, že je to premrštená suma. Dva roky práce, takisto za mňa musím povedať, nevyberajme si tých najlacnejších právnikov. Tí najlacnejší právnici väčšinou všetko prehrajú a skutočne ísť proti svetovej jednotke, sa nedá ísť s nejakým podnikovým právnikom z nejakej Nemšovej, pri všetkej úcte. A aby ste si nemysleli, že akože teraz som tunák urobil nejakú dohodu so SMER-om, tak musím vám povedať, že skutočne tá Trošková mi leze na nervy, že je platená z našich daní. Ďakujem pekne. (Potlesk.)